Veće grupacije društveno-humanističkih nauka bez kandidata koji bi učestvovao u analizi osporene doktorske disertacije gradonačelnika Beograda

Foto: Fonet/ Beoinfo

Generalni sekretar Nacionalnog saveta Miodrag Popović potvrdio je za Danas da ih je Veraldi obavestio da podnosi ostavku iz zdravstvenih razloga, te da se povukao i sa mesta počasnog konzula Republike Srbije za Region Abruco, sa sedištem u Teramu.

Kako saznaje Danas iz dobro obaveštenih izvora, Veraldi zapravo nije želeo da bude predmet obračuna političkih neistomišljenika. Odluka o povlačenju je usledila pošto se u delu javnosti u Srbiji našao na meti napada, u kojima su osporene njegove akademske kvalifikacije. Veraldi je bio na udaru i zbog činjenice da ga je bivši predsednik Srbije Tomislav Nikolić odlikovao Zlatnom medaljom za izuzetne zasluge u prosvetnim i kulturnim delatnostima i jačanju prijateljstva Srbije i Italije. To se dovodilo u vezu sa njegovim budućim angažmanom u komisiji za preispitivanje doktorata Siniše Malog, iako je, kako je naš list pisao, Veraldi odlikovan na predlog Filološkog fakulteta u Beogradu, sa kojim godinama blisko sarađuje.

Da formiranje stručne komisije za preispitivanje doktorata Siniše Malog nije na vidiku, potvrđuje ne samo činjenica da će Nacionalni savet morati da traga za novim imenom (do Veraldija se došlo iz trećeg puta) već i to što Veće grupacije društveno-humanističkih nauka Univerziteta u Beogradu i dalje nema svoj predlog. Kako je naš list pisao, ta tema bila je na dnevnom redu Veća u julu, ali se o njoj nije raspravljalo zbog nedostatka kvoruma. Iako se očekivalo da Veće imenuje „svog“ kandidata na jesen, prava sednica u ovoj školskoj godini održana je tek u petak, ali ova tema nije bila na dnevnom redu.

Predsednik Veća Vladimir Cvetković kaže za Danas da tu tačku nije mogao da stavi na dnevni red, jer još nemaju kandidata. Cvetković objašnjava da kandidate predlažu fakulteti i da je potreban ekonomista menadžer, ali da niko od članova Veća nije imao predlog ni sa matične, niti sa drugih visokoškolskih ustanova.

– Pominjana su ranije neka moguća imena, ali se ispostavilo da bi se ti ljudi mogli indirektno dovesti u sukob interesa, pa nismo hteli da ovu složenu situaciju učinimo još složenijom. Tragamo i dalje za kandidatom – kaže Cvetković.

Na pitanje kako je moguće da Ekonomski fakultet nema kandidata, dekan te visokoškolske ustanove Branislav Boričić odgovara:

– Ovo pitanje nije u nadležnosti Ekonomskog fakulteta kao institucije već je potrebno da pojedinac prihvati članstvo u komisiji. Nismo imali konkretan predlog, ali smo pokušali da nađemo kandidata i sa našeg, kao i sa drugih domaćih i stranih visokoškolskih ustanova. Međutim, ti ljudi nisu prihvatili da budu članovi stručne komisije – kaže Boričić za Danas.

Upitan o razlozima zbog kojih su odbili, dekan kaže da on lično nije učestvovao u pregovorima, ali da je iz druge ruke obavešten da su neki naveli da nisu kompetentni, dok neko nije želeo da učestvuje u postupku koji je pod lupom i opšte i akademske i političke javnosti. Bilo je i onih koji su imali primedbu na selektivno postupanje, s obzirom da ima još problematičnih doktorata.

Boričić kaže da se „Ekonomski fakultet nalazi u delikatnoj situaciji, jer se ovim problemom već bavio i na neki način izjasnio“ (doktorska disertacija Siniše Malog je odbijena na Ekonomskom, nakon čega je on rad modifikovao i prijavio ga na FON-u, prim. aut.).

– Ekonomski fakultet je na neki način u sukobu interesa u odnosu na FON, jer u delu poslovne ekonomije školujemo isti kadar i ne osećamo se lagodno da konkurentskoj kući treba da kažemo da li su dobri ili nisu dobri – smatra Boričić.

Akademik Dušan Teodorović, koji je nakon pisanja Danasa o imenovanju Roberta Veraldija u stručnu komisiju osporio njegove kvalifikacije za tu poziciju, kaže da nije iznenađen postupkom Veća grupacije društveno-humanističkih nauka.

– Ovde se ide na zataškavanje slučaja Siniše Malog zbog kukavičluka. Ponavljam ono što sam više puta rekao: doktorat Siniše Malog je plagijat i ako Univerzitet u Beogradu to potvrdi, to bi bila veoma važna poruka, da akademska zajednica ne dozvoljava nikome da bude plagijator, bez obzira da li se nalazi na političkoj funkciji ili ne – kaže Teodorović.

On je na svom Tviter nalogu sproveo istraživanje među članovima te društvene zajednice. Teodorović je u tvitu napisao da su članovi komisije koji su potpisali doktorat Siniši Malom bili Ondrej Jaško, profesor FON-a, Slađana Barjaktarević-Rakočević, profesorka FON-a, i Dragan Đuričin, profesor Ekonomskog fakulteta, i ponudio tri odgovora – da su nekompetentni, saučesnici i nekompetentni saučesnici. Od 1.083 tviteraša koji su glasali, 63 odsto je navelo da su članovi komisije saučesnici, 35 da su nekompetentni saučesnici, a dva odsto da su nekompetentni.

Teodorović kaže da ga je na ovaj korak inspirisao tvit Raše Karapandže, koji je pre više od tri godine analizirao gradonačelnikov doktorat i utvrdio da je plagijat. Ovaj akademik je pozvao rektora Univerziteta u Beogradu i dekana FON-a da reše ovaj slučaj ili da se povuku sa svojih funkcija. Karapandža je pre nekoliko dana objavio tvit: „Na leto, kada se završi prolećni semestar, ako se FON ne izbori sa plagijatom Siniše Malog, krećem u analizu doktorata i radova svih stotinak profesora FON-a koji su na sednici veća glasali da je doktorat Malog OK. 60 od reči do reči prepisanih stranica nije OK.“ Karapandža je napisao i da će se doktoratima i radovima profesora FON-a baviti i neki svetski poznati ekonomisti, a među njima i jedan nobelovac.

Ko je u stručnoj komisiji? Prema Pravilniku o postupku utvrđivanja neakademskog ponašanja u izradi pisanih radova, stručnu komisiju čine četiri člana, od kojih dva treba da imenuje FON, jednog Nacionalni savet za visoko obrazovanje, a jednog Veće grupacije društveno-humanističkih nauka. Kakav je status dva člana koja je predložio FON nismo uspeli da saznamo. Komentar uprave Univerziteta u Beogradu juče nismo mogli da dobijemo.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se